runetrust/blame-folketinget-dk huggingface dataset:
Martin Lidegaard (RV), 2004-10-28:
Derfor er der heller ikke sat penge af hverken til resten af Frederikssundmotorvejen, til denne her jernbanestrækning eller til nogen andre, havde jeg nær sagt, bl.a. fordi, som hr. Adelskov meget rigtigt siger, hvis man laver den fulde udbygning her på strækningen, som jeg også mener vil være det eneste rigtige, så koster det 840 mio. kr. Men det er meget muligt, at man hurtigere kan lave en mindre udbygning, der giver en hurtig effekt, og som så bliver billigere, og præcis i hvilken rækkefølge og hvor den bliver lagt osv., kan vi jo netop ikke rigtig sige noget sikkert om, før vi har projekteringen på plads.
Knud Kristensen (KF), 2009-04-02:
Teknikere, som er ansat under Fødevareministeriet, får endvidere den bemyndigelse, at de kan udføre velfærdskontroller, som kan medføre, at der meddeles påbud om, at der træffes de foranstaltninger, som findes nødvendige for at overholde den dyreværnslovgivning, som netop lovforslaget her indebærer.
Lene Espersen (KF), 2003-01-07:
De vil skabe et system, hvor de pårørende kan få en tortgodtgørelse, såfremt deres nære person mister livet i udlandet, men hvis den nære alene bliver slået til lirekassemand, voldtaget, gennemtæsket, gjort multihandicappet, ødelagt for livet, får man nul kroner.
Kristian Jensen (V), 2008-02-05:
Jeg skal derfor på regeringens vegne opfordre til, at Folketinget afviser beslutningsforslagene og lader Forebyggelseskommissionen gennemføre sit arbejde, sådan at vi kan få den ekstra viden om fordele og ulemper, og sådan at vi kan bruge den viden til i fællesskab at forbedre folkesundheden på en effektiv måde.
Dennis Flydtkjær (DF), 2017-05-19:
Jeg er godt nok mest festryger, men jeg ved jo godt, at det er usundt, og hvis jeg gerne ville ryge til fester, ville jeg nok gøre det, uanset om en cigaretpakke kostede 50 kr. eller 80 kr., altså som sådan en lejlighedsryger.
Louise Schack Elholm (V), 2013-05-15:
Jeg vil gerne kigge på den liste, der er nu, for det er den viden, vi allerede har, og der ved ministeren, at antallet af ghettoområder bliver reduceret fra 33 til 29, og jeg ønsker sådan set bare at få at vide, om Askerød er en del af det. Hvis ministeren ikke kan oplyse mig om, hvorvidt Askerød er en del af det, vil jeg gerne vide, hvilke andre områder, der er en del af det.
Peter Skaarup (DF), 2007-12-11:
Men jeg vil spørge udenrigsministeren: Er virkeligheden bare ikke, at man står i en situation, hvor regeringen, Socialdemokraterne og De Radikale er hunderædde for, at borgerne får lov til at stemme om den traktat, og at det er hovedårsagen til, at man nu gennem måneder har planlagt et forløb, der skulle ende med, at vi altså ikke får den folkeafstemning?
Kim Andersen (V), 2011-03-01:
Det her er alene for at øge mobiliteten for unge mennesker, og det har naturligvis i høj grad betydning for unge i landdistrikterne, i de tyndt befolkede egne af landet, hvor der er længere til skole, længere til job og længere til sportsklubber og fritidsaktiviteter, men hvor man i øvrigt også er vant til at færdes i trafikken og omgås maskiner og derfor også har en erfaring med hestekræfter.
Svend Erik Hovmand (V), 2003-05-09:
Men jeg tror, at både fru Pernille Rosenkrantz-Theil, hr. Ole Stavad og hr. Erik Mortensen, som var inde på det sociale aspekt, vil medgive mig, at en skattelettelse, der følges op af grønne afgifter, af afgiftsstigninger på så det ene og så det andet område i høj grad vender den tunge ende nedad.
Bjarne Laustsen (S), 2009-04-03:
Og så aftaler regeringen nogle rammer for, hvor mange ansatte der må være i kommunernes forvaltning osv. for at løse de her ting, og det, at der er et loft der, betyder jo, at hvis man øger antallet af ansatte i en forvaltning, bliver man nødt til at skære ned et andet sted, fordi man ikke har lov til at øge antallet af offentligt ansatte.
Kaare Dybvad Bek (S), 2024-11-06:
Så jeg kan forsikre spørgeren om, at det, som står i regeringsgrundlaget, om, at vi ønsker at skærpe det i forhold til udvisningerne for udlændinge, stadig er noget, som regeringen arbejder på, og som vi har tænkt os at fremlægge konkrete politikforslag i forhold til.
René Gade (ALT), 2019-02-19:
Vi er i den grad også for flytningen til Finanstilsynet, men med hensyn til det, der bliver rejst af Forbrugerrådet Tænk og også Forbrugerombudsmanden i høringssvarene, som er blevet drøftet og glimrende gennemgået i salen i dag, skal det da i udvalgsbehandlingen sikres, at der ikke er en utilsigtet virkning dér, som rent faktisk svækker forbrugernes sikkerhed.
Torben Hansen (S), 2007-03-13:
Der ligger rent faktisk et forskningsprojekt fra Amternes og Kommunernes Forskningsinstitut, nu hedder det vist Anvendt KommunalForskning, som jo viser, at vindmøllerne var med til at holde elpriserne nede og ikke har været med til at holde dem oppe på et højt niveau, hvilket er det billede, som Dansk Folkeparti gerne har villet cementere rundtomkring i det åbne land.
Hans Kristian Skibby (DF), 2017-01-26:
Jamen det er jo netop ikke ligegyldigt, når ordføreren kontinuerligt nævner Jomfru Ane Gade, som vi alle sammen ved ikke er et sted, hvor hovedformålet er fødevarer, altså i hvert fald dem, der kan spises; det er nok typisk dem, der kan drikkes.
Peder Hvelplund (EL), 2023-05-09:
For hvis det, det i virkeligheden handler om, er, at vi skal undgå, at der er nogen, der bliver fejlbehandlet, så skal vi i stedet for styrke de behandlingsmuligheder, der er i dag, og så skal vi sørge for, at de muligheder for at give rådgivning bliver bedre, vi skal sikre, at den tilgængelighed, der er for at kunne få behandling, bliver styrket.
Ole Vagn Christensen (S), 1998-03-31:
Det, vi kan drøfte, er det materiale, der har været forelagt Folketinget, og dér er det, jeg siger, at det, vi har været med til nu at lægge et lovforslag frem om, er, at når man beder om at komme på efterløn, skal man ansøge, inden man overhovedet går i gang med at have enten selvstændig virksomhed eller de 200 timer.
Jette Gottlieb (EL), 2000-03-28:
Jeg vil for det første godt spørge arbejdsministeren, om det er korrekt forstået, og for det andet, om ministeren opfatter det som noget tilsigtet - altså at forslaget i så fald skal være sådan - eller om det vil blive ændret, så vi ikke får nogle mere eller mindre utilsigtede forringelser ud af det. Med de bemærkninger vil vi altså støtte det samlede lovforslags enkelte bestanddele.
Morten Messerschmidt (DF), 2020-12-09:
Mange af de ting, som fru Katarina Ammitzbøll nævner, vil jo være områder, som er EU-reguleret, f.eks. erhvervsområdet, hvor vi jo i hvert fald for tiden står i den situation, at Finland, Danmark og Sverige er medlemmer, hvorimod Norge er EØS, og Island, Færøerne og Grønland har deres helt særlige forhold hver især.
Anders Fogh Rasmussen (V), 2005-11-02:
Det er ikke terroristerne, der skal bestemme det, og de, der går og flirter med den tanke, kommer meget nemt til at opmuntre terroristerne, fordi terroristerne så får det indtryk, at bare de bomber tilstrækkelig meget, er der nok nogle, der bliver så ængstelige, at de trækker sig ud.
Keld Albrechtsen (EL), 1999-02-11:
Det står i regeringens egne bilag, og derfor er det manipulation, at først fru Lissa Mathiasen og nu hr. Jacob Buksti bliver ved med at forsøge at skabe det indtryk, at almindelige folkepensionister ikke bliver ramt, når det lysende klart fremgår af de bilag, regeringen selv har forsynet Folketingets Boligudvalg med.
Morten Østergaard (RV), 2005-11-03:
Jeg synes jo, nu hvor ministeren har åbnet for posen, at det er lidt interessant at få uddybet det, som også den konservative ordfører sådan lidt ad bagvejen fik forvildet sig ud i, altså de her økonomiske krav, som man nu ønsker at stille til selvforsørgelsesgrad.
Anne Grete Holmsgaard (SF), 2006-05-19:
Men mit spørgsmål til ministeren går egentlig på, at hvis ministerens holdning er, at der kun skal andengenerationsbiobrændstoffer ud på markedet – det er klart, at de er CO2-neutrale og de bedste – hvordan er det så, ministeren havde forestillet sig man gør det? Er det en mærkningsordning, ministeren går efter, eller hvad er det, ministeren vil gøre?
Kristian Jensen (V), 2008-10-24:
Den ene forbedring er, at den generelle regel jo er, at man først kan søge eftergivelse for sine studielån efter 9 år, altså efter en vis periode, hvorimod det i forhold til de almindelige regler er et spørgsmål om, at når den konkrete økonomiske situation er til stede, er der mulighed for at søge eftergivelse.
Søren Egge Rasmussen (EL), 2015-12-04:
Jeg vil godt opfordre til i udvalgsbehandlingen, at man kigger meget nøje på de høringssvar, der er kommet, hvor den branche, der repræsenterer elbilerne, har et fornuftigt høringssvar, som jeg godt vil opfordre til at man kigger grundigt på.
Zenia Stampe (RV), 2021-03-16:
Men var udgangspunktet for den her debat ikke, at vi gerne ville have mangfoldighed, så er det ikke okay, at der er noget feministisk kvantemekanik, eller hvad det var, hvis der i øvrigt også er plads til alt det andet, eller handler det netop om, at man vil fjerne lige præcis det?
Jens Kirk (V), 2003-03-13:
Jeg håber da, hr. Touborg er klar over, at der ligger en lov bagved, som har nogle ganske bestemte regler for, hvor store landbrug må være, hvilke spilleregler der i grunden er, og at det meste i grunden klares rent administrativt og faktisk uden indblanding fra jordbrugskommissionerne.
Kaj Ikast (KF), 2003-05-26:
Vi, der har arbejdet mange år i Grønland og ved, hvordan ønskerne har været, synes, at man i stedet for skulle hejse flaget, for det er en landvinding uden lige, der er sket siden den 29. april 2003 og så til det møde, der var mellem landsstyreformand Hans Enoksen og udenrigsministeren den 14. maj 2003.
Mike Legarth (KF), 2012-05-10:
Der er vi meget tilfredse med, at vi har fået fastlagt rammer for, hvad erhvervslivet kan forvente i den transformation, sådan at man ved, hvordan man skal investere, hvad omkostningen er, og hvordan det kan ramme virksomheden, sådan at vi ikke risikerer, at for mange virksomheder flygter ud af landet, eller at vi mister for mange arbejdspladser.
Dennis Flydtkjær (DF), 2016-03-30:
Jeg vil egentlig starte med at sige, at udgangspunktet for spørgsmålet ikke er, at jeg mener, at ministeren eller Folketinget skal behandle enkeltsager, men det kan jo danne et billede af nogle steder, hvor praksis måske er gået lidt skævt i kommunerne – sagt med respekt for, at der er selvstyre.
Lisbeth Bech Poulsen (SF), 2013-02-28:
Vil gerne diskutere arbejdsløse, men jeg vil også gerne diskutere dem, der er uden for arbejdsstyrken, for det er jo et andet, mere komplekst problem, selv om det er meget alvorligt ikke at kunne få et arbejde, især hvis man oven i købet er syg, fysisk eller psykisk, eller har været så langt væk, at man har andre problemer end arbejdsløshed.
Bjarne Laustsen (S), 2003-01-29:
Jeg vil gerne gøre finansministeren opmærksom på, at sammenligningen mellem FAKK og SiD er urimelig, i og med at FAKK også organiserer arbejdsgiverdelen - tjenestemændene, hvis man kan sige det på den måde i denne forbindelse - og SiD udelukkende organiserer graverne og dermed lønmodtagerne. Jeg ved bestemt ikke, hvor finansministeren har det fra, at SiD ikke vil give de nødvendige oplysninger.
Jan Carlsen (M), 2023-12-01:
Det er bl.a. en optimering af den offentlige administration, at reducere og sammenskrive love og regler ved brug af automatisering og kunstig intelligens og at sikre automatiske kontrolfunktioner, så vi ikke oplever svindel over for vores fælles statskasse, og her tænker jeg på svindel med statens midler som i udbytteskattesagen og historien om Britta Nielsen, svindel med registreringsafgifter, leasingkarruseller, fakturafabrikker osv.
Henriette Kjær (KF), 1998-01-23:
Men så længe vi har myndighedsgrænsen på 18 år, mener vi også, man skal respektere forældrenes ansvar og pligter i forhold til børnene. I de enkelte tilfælde, hvor der kan opstå konflikter mellem de store børn og forældrene, må vi jo prøve at løse dem, og her kan vi muligvis finde en løsning, som også hr. Jens Vibjerg fra Venstre nævnte det.
Frank Aaen (EL), 1999-04-28:
Derfor prøver vi med det her også at tage fat i den side af sagen, nemlig at hvis vi kræver, at man, når man køber en ydelse som rengøring, skal være sikker på, at man ikke kommer til at hænge på regningen for eventuelt snyd, ja, så får vi samtidig skabt bedre arbejdsforhold i de virksomheder, der sælger f.eks. rengøring.
Finn Sørensen (EL), 2019-04-09:
Det er et anerkendelsesværdigt projekt, der jo netop viser, at man inden for en ret kort periode på et års tid eller 2 år, lidt mere måske, faktisk kan gennemgå flere tusind kontanthjælpsmodtageres sager og tage stilling til, hvad der skal ske med dem, hvordan man kan hjælpe dem videre.
Lene Espersen (KF), 2006-01-26:
Men jeg må nok sige, at hvis vi var startet med de personer, der begår mere alvorlig kriminalitet og måske får 6-8 måneders ubetinget frihedsstraf, er jeg bange for, at den elektroniske fodlænkeordning var kommet lidt skævt fra start, og at mange ville sige, at det er urimeligt, at folk, som begår temmelig alvorlig kriminalitet og faktisk får en ret lang fængselsstraf, alene skal tilbydes elektronisk fodlænke.
Ole Stavad (S), 2001-04-24:
Vi leder hele tiden efter de bedste redskaber, men det er et meget, meget svært og stort og indimellem næsten uoverskueligt område, og derfor handler det jo også om at finde redskaber, der hjælper mere end de store slag i luften, der kun efterlader et hul, men ikke rigtig hjælper nogen med noget.
Morten Bødskov (S), 2024-12-03:
Jeg tror, det centrale lige nu, når man ser på, hvordan de sociale medier udvikler sig – og det var jo også det, og det kunne man jo godt kalde en sag, der var Forbrugerombudsmandens udtalelser om, hvordan retningslinjerne rent faktisk er for influencere – er influencere, og det er markedsføringslovgivningen, vi kigger på her.
Line Barfod (EL), 2009-03-13:
Det kan godt være, at man tror, man får flere stemmer på at gå ud at sige »hårdere straffe«, end man får på at sige »mere uddannelse«, men hvis man faktisk er optaget af det, man siger, med at forebygge, at der er folk, der bliver ofre for den alvorlige og rå kriminalitet, så burde man være optaget af at sikre flere midler til uddannelserne, sikre, at vi har fat i alle de unge og får dem med ind i et fællesskab, får givet dem en tro på, at de har en fremtid, som ikke består i at være kriminelle.
Karina Adsbøl (DF), 2012-09-06:
Og det har sådan set ikke noget med Dansk Folkeparti at gøre, det har noget at gøre med, at man sidder i regering nu og har et ansvar, og så kan man ikke altid skyde den videre, for nu sidder vi jo altså ikke i regering – det har vi heller ikke gjort, vi har været støtteparti.
Jette Gottlieb (EL), 1998-06-02:
Det har i lang tid været almindeligt kun at fokusere på det vigtige i, at skolerne får det sidste nye isenkram inden for computerteknologien, men når vidunderet så er indkøbt, bliver det placeret på nogle gamle skoleborde, hvor belysningen er forkert, og ledningerne ligger som spaghetti hen over gulvet, og eleverne må kæmpe med at nå tastaturet fra en almindelig træstol.
Helle Sjelle (KF), 2009-04-17:
Men skal Danmark fortsat være så vidunderligt et land, som jeg synes det er, at leve i, er det nødvendigt, at vi altid, hvert minut er parate til at kæmpe for de grundlæggende værdier, som vores land bygger på, så man kan leve her uden frygt for at blive forfulgt, uanset hvilken religiøs holdning man har.
Inger Støjberg (V), 2003-11-19:
Netop derfor er rådgivningen meget central, ikke kun den rådgivning, der sker, når graviditeten er indtruffet, men mindst lige så vigtig er den rådgivning, der er af oplysende art. Samlet set kan en abort være den bedste løsning for en kvinde og en familie, men abort må aldrig nogen sinde blive et alternativ til prævention.
Jørgen Arbo-Bæhr (EL), 2005-03-11:
Ikke noget med branchekoder eller lignende: Nej, hver eneste virksomhed får besøg, og det er et kæmpe gennembrud for arbejdsmiljøet i Danmark – jeg tror, det vil danne model for mange andre lande, for ingen andre lande har iværksat et så ambitiøst program – og der vil så blive opfølgning hvert tredje år på hver eneste arbejdsplads i Danmark.
Lotte Rod (RV), 2025-01-29:
Vi vil i Radikale Venstre derfor gerne lave en 10-års genopretningsplan for vores fritidshjem med egne lokaler og egen ledelse, sådan at de kan have musikstudier, så der kan være mulighed for at lade kreaprojekterne stå i dagevis, og så der kan blive mange flere steder, hvor der er dyr og bål og masser af natur.
Mette Hjermind Dencker (DF), 2012-05-10:
Jeg skal undlade at gøre mig klog på, hvad der skete, før jeg kom ind i Folketinget, men jeg vil sige, at lige siden jeg blev valgt, har jeg brugt rigtig meget tid på at tale med dem på de små øer, og jeg har fået det gennemgående billede af småøerne, at de virkelig har behov for, at kompetencen samles ét sted.
Kim Edberg Andersen (DD), 2025-04-22:
Men er læringen ikke for danske vælgere, at hvis Venstre også næste gang skal ind i ministerbilerne – Socialdemokraterne har jo allerede sagt, at der skal være noget nyt – så kan vi ikke stole på ordførerens tale, fordi ordføreren jo nu står og siger, at de kommer til at stemme det igennem næste gang.
Pernille Skipper (EL), 2021-04-28:
For det er jo rigtigt, at vi har et EU – det kommer vi ikke lige ud af i morgen, om vi kan lide det eller ej – og det betyder jo, at man ikke bare sådan lige nødvendigvis kan gennemføre det, som Enhedslisten her forestiller sig, ej heller, selv om vi har afgrænset det til en 2-årig forsøgsperiode.
Morten Messerschmidt (DF), 2021-05-06:
Og det er jo det principielle vanvid, som menneskerettighederne bygger på, og det er, og det siger jeg fuld af lige dele oprigtighed og forundring over, at det endnu ikke er – nåh nej, man måtte ikke sige det der – gået op for fru Rosa Lund, sandelig Dansk Folkepartis politik, at det ønsker vi ændret.
Flemming Hansen (KF), 2000-11-29:
Vi vil hellere have, at vi får belyst alle de steder, hvor man har disse utidssvarende regler, og jeg noterede mig med en vis glæde, at erhvervsministeren jo nok sagde nej, og det gjorde den socialdemokratiske ordfører også, men jeg hørte det faktisk sådan, at havde det været deres egen idé, ville de nok have sagt ja.
Anne Baastrup (SF), 1998-06-03:
Ministeren kritiserede i sin afsluttende runde, at jeg i ordførertalen havde skrevet, at det her var et spørgsmål om, at personfølsomme oplysninger nu skulle være en vare, og jeg henviste så i min besvarelse til, at det er et indre markeds-direktiv, og et indre markeds-direktiv regulerer forsøget på at lade varen gå hen over grænserne.
Line Barfod (EL), 2006-12-15:
I Enhedslisten mener vi klart, at der er behov for, at alle er med til at bidrage til fællesskabet, og at man ikke går ud og giver skattelettelser til godsejere og store landmænd, men at man hellere sørger for at give ordentlige beløb at leve for til de mennesker, der er blevet syge, f.eks. fordi de har været udsat for arbejdsulykker, og som i år ikke har råd til at fejre jul med deres børn.
Christian Rabjerg Madsen (S), 2025-05-21:
Det, der bare er sagen, er, at det, der har mest betydning for, hvordan priserne er, om vi får bygget i de store byer, og jeg synes, at Enhedslisten får bevæget sig ud på lidt tynd is her, for hver eneste gang vi foreslår store byggerier, eksempelvis i København, som er det, der i substansen vil få priserne ned på et rimeligt niveau, så er Enhedslisten meget ofte imod.
Anders Fogh Rasmussen (V), 2003-04-30:
Naturligvis har hr. Bjarne Laustsen ret i, at der også er områder, hvor der er behov for en særlig politisk opmærksomhed, og der kan jeg oplyse, at regeringen på fredag offentliggør en regionalpolitisk vækststrategi, som netop tager sigte på de forhold, der gælder i udkantområder og områder med særlig vanskelige økonomiske forhold.
Kristian Thulesen Dahl (DF), 2001-09-06:
Vi har været fremme med en tanke om - og den vil jeg gerne gentage her - at læger, der bliver uddannet i det danske system, får en dansk lægeuddannelse for danske offentlige midler, bør forpligte sig til at arbejde i det danske sundhedssystem i en årrække efterfølgende.
Anne Grete Holmsgaard (SF), 2010-04-06:
Men det ville glæde mig fantastisk meget, hvis det kunne lykkes at komme igennem med det nu, for det er jo åbenlyst fornuftigt – ofte er det den samme konsulent, måske kommer der to forskellige personer, men de er fra samme firma – at man ikke skal igennem det to gange, men at man har det samlet.
Pelle Dragsted (EL), 2016-11-17:
Jeg synes, det er fuldstændig uacceptabelt, og i den forbindelse vil jeg gerne spørge ordføreren for Socialdemokraterne, om ordføreren ikke er enig i, at der selvfølgelig ikke kan indgås en aftale, som griber ind i energiforliget, uden at der har været forhandlinger i hele forligskredsen.
Ellen Trane Nørby (V), 2009-01-15:
I det her forslag, som jeg også går ud fra at SF støtter, for SF er jo en del af satspuljen, går vi jo netop ind og sikrer, at der bliver en bedre gældsrådgivning for familier, som er på nippet til at blive sat ud; vi går ind og tjekker deres privatøkonomi og kontrollerer, at de ikke har uhensigtsmæssige lån, sådan at vi kan sikre, at det her problem ikke opstår igen et halvt år efter, fordi privatøkonomien ikke er blevet bedre, fordi fordelingen af udgifter ikke har ændret sig.
Henning Hyllested (EL), 2013-05-14:
Det, vi har foreslået, er såmænd bare, at man i stedet for at føre den nye Nordhavnsmetro uden om den kommende Trianglen metrostation, som etableres i forbindelse med Metrocityringen, så først etablerer afgreningen efter denne, altså nord for Trianglen Station, så man rent faktisk kan bruge Trianglen Station, når man kommer til og fra Nordhavn.
Per Clausen (EL), 2008-03-27:
Derfor var det fuldstændig rigtigt, da Venstres ordfører indledte med at sige, at det her var historisk, for det er sådan set historisk, at vi nu får knæsat et princip om, at forbedringer på sundhedsområdet finansieres ved, at andre brugere på sundhedsområdet skal have en højere brugerbetaling.
Lars Barfoed (KF), 2010-03-04:
Men der er jo forskel på, om der generelt konstitueres voldtægt i forbindelse med samleje med en prostitueret, som er offer for menneskehandel, og så det, at man i konkrete tilfælde kan etablere en sådan sammenhæng, at man siger, at man kan straffe, og at det kan være en skærpende omstændighed.
Bente Dahl (RV), 2008-05-08:
Det kommer til at betyde en hel del for almindelige menneskers daglige indtag af f.eks. sukker og fedt, og derfor er det et af våbnene i kampen mod den fedmeepidemi, som vi er mange der snakker rigtig meget om, og som vi i Det Radikale Venstre mener at man skal bruge spredehagl for at bekæmpe - og med spredehagl mener jeg, at vi skal bruge alle de midler og redskaber, som vi kan komme i tanker om.
Jytte Andersen (S), 2004-02-24:
Ja, det var, fordi der sådan set ikke var noget retligt forpligtende på linje med brandsikkerhed, på linje med kunstnerisk udsmykning, der lige fik dem til også at tænke, at det altså også skulle være til gavn og glæde for den halve million medborgere, som har et handicap.
Johs. Poulsen (RV), 2010-02-04:
Et af de områder, der har været ganske godt belyst eller debatteret i al fald i diskussionen om vores beskyttede natur, er det, der ligger i det tidligere Ringkøbing Amt, fordi det, der er sket der, er noget, som også Danmarks Naturfredningsforening har interesseret sig for at kortlægge.
Louise Frevert (DF), 2004-05-04:
Diskussionen vil altid gå på, om det er publikumsvenligt eller kommercielt nok til at tiltrække en så bred publikumsmasse, at man kan bevare støtteniveauet, som det er, eller om man skal favorisere de smalle forestillinger, hvor det vil være en mere snæver publikumsandel, der vil finde det attraktivt.
Erling Bonnesen (V), 2014-01-23:
Vi er derfor skeptiske over for denne del, nemlig over for, om det, der lægges op til vedrørende omstrejfende hunde, er præcist nok, og om der bliver tilstrækkelige muligheder for, at man kan gribe ind og sanktionere, reagere og handle over for løsgående hunde, når hunden så at sige løber hjemmefra.
Morten Helveg Petersen (RV), 2000-12-14:
Nogle vil have skattelettelser osv., osv., osv., og man får nærmest indtryk af, at der er nogle partier, der siger, at vi skal have et skattetryk på 10-15 pct. af BNP, hvorimod andre står og argumenter for en 40-50 stykker.